CELEX: 52020PC0454
Language: lv
Date: 2020-08-24
Title: Priekšlikums PADOMES ĪSTENOŠANAS LĒMUMS, ar ko Kiprai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma

EIROPAS KOMISIJA
            Briselē, 24.8.2020
            COM(2020) 454 final
            2020/0224(NLE)
            Priekšlikums
            PADOMES ĪSTENOŠANAS LĒMUMS,
            ar ko Kiprai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Kipra 2020. gada 6. augustā lūdza Savienības finansiālo palīdzību saskaņā ar SURE regulu. Saskaņā ar SURE regulas 6. panta 2. punktu Komisija ir apspriedusies ar Kipras iestādēm, lai pārbaudītu, vai pēkšņi un būtiski pieaug faktiskie un plānotie izdevumi, kas tieši saistīti ar: a) īpašā atvaļinājuma shēmu vecākiem, b) slimības pabalstu shēmu privātā sektora darbiniekiem un pašnodarbinātām personām, c) atbalsta shēmu uzņēmumiem to darbības pilnīgai apturēšanai, d) atbalsta shēmu uzņēmumiem to darbības daļējai apturēšanai, e) īpašo shēmu pašnodarbinātām personām, f) īpašo shēmu viesnīcu vienībām un tūristu mītnēm, g) īpašo shēmu tādu uzņēmumu atbalstam, kas saistīti ar tūrisma nozari vai ko ietekmē tūrisms vai kas saistīti ar uzņēmumiem, uz kuriem attiecas obligāta pilnīga apturēšana, h) īpašo shēmu tādu uzņēmumu atbalstam, kuri veic iepriekš noteiktas darbības un i) subsidēšanas shēmu ļoti maziem un maziem uzņēmumiem un pašnodarbinātām personām saistībā ar Covid-19 pandēmiju. Šie pasākumi jo īpaši attiecas uz: 
            
            
               1)īpašā atvaļinājuma shēmu, kas nodrošina algu kompensāciju vecākiem, kuri strādā privātajā sektorā un kuriem ir bērni līdz 15 gadu vecumam vai bērni ar invaliditāti jebkurā vecumā;
            
            
               2)shēmu, ar ko atbalsta uzņēmumus darbības pilnīgai apturēšanai un kas nodrošina algu kompensāciju 90 % to uzņēmumu darbinieku, kuri ir spiesti apturēt savu darbību, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā (2019. gadā par periodu 07.2020. līdz 08.2020.), atkarībā no tā, kura summa ir lielāka. Kompensācijas apmērs ir no maksimāli 1214 EUR līdz minimāli 360 EUR mēnesī; 
            
            
               3)shēmu, ar ko atbalsta uzņēmumus darbības daļējai apturēšanai un kas nodrošina algu kompensāciju to uzņēmumu darbiniekiem, kuru apgrozījums pandēmijas rezultātā ir samazinājies vismaz par 25 %, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā, atkarībā no tā, kura summa ir lielāka. Kompensācijas apmērs ir no maksimāli 1214 EUR līdz minimāli 360 EUR mēnesī; 
            
            
               4)“īpašo shēmu pašnodarbinātām personām”, kas nodrošina kompensāciju pašnodarbinātām personām, kuras nevar veikt nekādu darbību saskaņā ar veselības ministra dekrētu un/vai Ministru padomes lēmumu;
            
            
               5)“īpašo shēmu viesnīcu vienībām un tūristu mītnēm”, kas nodrošina algu kompensāciju, lai atbalstītu darba ņēmējus viesnīcu nozarē un citos uzņēmumos, kuri nodrošina tūristu mītnes, ja to darba devējs ir pilnībā apturējis savu darbību vai tā apgrozījums ir samazinājies par vairāk nekā 40 %. Nosacījums dalībai shēmā ir darbvietu saglabāšana;
            
            
               6)“īpašo shēmu, lai atbalstītu uzņēmumus, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana”, kas nodrošina algu kompensāciju to uzņēmumu darbiniekiem, kuri ir pilnībā apturējuši savu darbību vai kuru apgrozījums ir samazinājies par vairāk nekā 55 %, ar nosacījumu, ka tiek saglabātas darbvietas;
            
            
               7)“īpašo shēmu tādu uzņēmumu atbalstam, kuri veic īpašas iepriekš noteiktas darbības”, kas nodrošina algu kompensāciju to uzņēmumu darbiniekiem, kuru apgrozījums ir samazinājies vismaz par 55 %, ar nosacījumu, ka tiek saglabātas darbvietas;
            
            
               8)subsidēšanas shēmu ļoti maziem un maziem uzņēmumiem un pašnodarbinātām personām, kas nodarbina līdz 50 darbiniekiem, kura nodrošina vienreizēju dotāciju mazo uzņēmumu un pašnodarbināto personu darbības izdevumu segšanai; 
            
            
               9)“slimības pabalstu shēmu”, kas nodrošina algu kompensāciju privātā sektora darbiniekiem un pašnodarbinātām personām, ar nosacījumu, ka viņi ir vai nu klasificēti kā neaizsargātas personas saskaņā ar Veselības ministrijas publicētu sarakstu, iestādes viņus ir ievietojušas karantīnā, vai viņi ir inficēti ar Covid-19.
            
            
               Kipra sniedza Komisijai attiecīgo informāciju. 
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Kiprai saskaņā ar SURE regulu, lai atbalstītu minētos pasākumus.
            
            
               •Saskanība ar esošajiem rīcībpolitikas noteikumiem konkrētajā rīcībpolitikas jomā
            
            
               
                  Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
               
               
                  Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes Regulu (EK) Nr. 2012/2002 (2002. gada 11. novembris), ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā. 
               
            
         
         
            
               •Saskanība ar citām Savienības rīcībpolitikām
            
            
               
                  Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā instrumenta juridiskais pamats ir Padomes Regula (ES) 2020/672.  
               
            
            
               •Subsidiaritāte (neekskluzīvas kompetences gadījumā) 
            
            
               
                  Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
               
               
                  Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. 
               
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
               
            
            
               •Ietekmes novērtējums
            
            
               
                  Priekšlikuma steidzamības dēļ ietekmes novērtējums nav veikts.
               
            
            
               4.IETEKME UZ BUDŽETU
            
            
               
                  Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu. 
               
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, un
            
         
         
            
               ·iespējas refinansēt parādu.
            
            
               2020/0224 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Kiprai saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma 
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Kipra 2020. gada 6. augustā lūdza Savienības finansiālo palīdzību, lai papildinātu valsts centienus novērst Covid-19 uzliesmojuma ietekmi un tā sociālekonomiskās sekas darba ņēmējiem. 
            
            
               (2)Paredzams, ka Covid-19 uzliesmojums un Kipras īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai dramatiski ietekmēs publiskās finanses. Saskaņā ar Komisijas 2020. gada pavasara prognozi bija sagaidāms, ka Kipras vispārējās valdības budžeta deficīts un parāds līdz 2020. gada beigām būs attiecīgi 7 % un 115,7 % no iekšzemes kopprodukta (IKP). Saskaņā ar Komisijas 2020. gada vasaras starpposma prognozi tiek prognozēts, ka Kipras IKP 2020. gadā samazināsies par 7,7 %. 
            
            
               (3)Covid-19 uzliesmojums ir imobilizējis būtisku darbaspēka daļu Kiprā. Tas ir izraisījis pēkšņu un būtisku Kipras publisko izdevumu pieaugumu saistībā ar īpašo atvaļinājuma shēmu vecākiem, shēmām, ar kurām atbalsta uzņēmumus attiecīgi daļējai un pilnīgai to darbības apturēšanai, īpašo shēmu pašnodarbinātām personām, īpašo shēmu viesnīcu vienībām un tūristu mītnēm, īpašo shēmu tādu uzņēmumu atbalstam, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana, īpašo shēmu tādu uzņēmumu atbalstam, kas veic īpašas iepriekš noteiktas darbības, un subsidēšanas shēmu ļoti maziem un maziem uzņēmumiem un pašnodarbinātām personām, kā arī saistībā ar atbalstu sabiedrības veselības aizsardzības pasākumiem attiecībā uz slimības pabalstu shēmu, kā minēts 4.–12. apsvērumā. 
            
            
               (4)“Likums 27(I)/2020”, uz ko atsaucas Kipra 2020. gada 6. augusta pieprasījumā, ir bijis pamats vairāku reglamentējošu administratīvo aktu ieviešanai, kuros izklāstīti pasākumi Covid-19 uzliesmojuma seku novēršanai. Uz Likuma 27(I)/2020 pamata iestādes ir ieviesušas īpašo atvaļinājuma shēmu, kas nodrošina algu kompensāciju vecākiem, kuri strādā privātajā sektorā un kuriem ir bērni līdz 15 gadu vecumam vai bērni ar invaliditāti jebkurā vecumā. Īpašo atvaļinājuma shēmu var uzskatīt par saīsināta darba laika shēmai līdzīgu pasākumu, kā minēts Regulā (ES) 2020/672, jo tā nodrošina ienākumu atbalstu darba ņēmējiem un palīdz saglabāt darbvietas, novēršot to, ka vecāki, kuriem skolas slēgšanas laikā ir jārūpējas par saviem bērniem, pārtrauc darba attiecības.
            
            
               (5)Turklāt iestādes ir ieviesušas shēmu, ar ko atbalsta uzņēmumus darbības pilnīgai apturēšanai un kas nodrošina algu kompensāciju 90 % to uzņēmumu darbinieku, kuri ir spiesti apturēt savu darbību, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā (2019. gadā par periodu 07.2020. līdz 08.2020.), atkarībā no tā, kura summa ir lielāka. Kompensācijas apmērs ir no maksimāli 1214 EUR līdz minimāli 360 EUR mēnesī.
            
            
               (6)Shēma, ar ko atbalsta uzņēmumus darbības daļējai apturēšanai, nodrošina algu kompensāciju to uzņēmumu darbiniekiem, kuru apgrozījums ir samazinājies vismaz par 25 %, ar nosacījumu, ka tiek saglabātas darbvietas. Kompensācija sedz 60 % no darbinieka algas vai 60 % no darbinieka sociālās apdrošināšanas vienībām, kas nopelnītas 2018. gadā, atkarībā no tā, kura summa ir lielāka. Kompensācijas apmērs ir no maksimāli 1214 EUR līdz minimāli 360 EUR mēnesī. 
            
            
               (7)“Īpašā shēma pašnodarbinātām personām” nodrošina kompensāciju pašnodarbinātām personām, kuras nevar veikt nekādu darbību saskaņā ar veselības ministra dekrētu un/vai Ministru padomes lēmumu.
            
            
               (8)“Īpašā shēma viesnīcu vienībām un tūristu mītnēm” nodrošina algu kompensāciju, lai atbalstītu darba ņēmējus viesnīcu nozarē un citos uzņēmumos, kuri nodrošina tūristu mītnes, ja to darba devējs ir pilnībā apturējis savu darbību vai tā apgrozījums ir samazinājies par vairāk nekā 40 %. Nosacījums dalībai shēmā ir darbvietu saglabāšana.
            
            
               (9)“Īpašā shēma, lai atbalstītu uzņēmumus, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana” nodrošina algu kompensāciju darba ņēmējiem viesnīcu nozarē un citos uzņēmumos, kuri nodrošina tūristu mītnes un kuri ir pilnībā apturējuši savu darbību vai kuru apgrozījums ir samazinājies par vairāk nekā 55 %, ar nosacījumu, ka tiek saglabātas darbvietas.
            
            
               (10)“Īpašā shēma tādu uzņēmumu atbalstam, kuri veic īpašas iepriekš noteiktas darbības” nodrošina algu kompensāciju to uzņēmumu darbiniekiem, kuru apgrozījums ir samazinājies vismaz par 55 %, ar nosacījumu, ka tiek saglabātas darbvietas.
            
         
         
            
               (11)Turklāt “Papildu budžets, Valsts atbalsta pasākumu pagaidu satvars ekonomikas atbalstam pašreizējā Covid-19 situācijā, Subsīdijas”, kā minēts Kipras 2020. gada 6. augusta pieprasījumā, ievieš subsīdijas ļoti maziem un maziem uzņēmumiem un pašnodarbinātām personām, kas nodarbina līdz 50 darbiniekiem. Ir pieprasīta tikai tā izdevumu daļa, kas saistīta ar atbalstu pašnodarbinātām personām un vienas personas uzņēmumiem. Minētās subsīdijas nodrošina vienreizēju dotāciju mazo uzņēmumu un pašnodarbināto personu darbības izdevumu segšanai. Subsidēšanas shēmu var uzskatīt par saīsināta darba laika shēmai līdzīgu pasākumu, kā minēts Regulā (ES) 2020/672, jo tās mērķis ir aizsargāt pašnodarbinātās personas vai līdzīgu kategoriju darba ņēmējus no ienākumu samazināšanās vai zaudēšanas. 
            
            
               (12)Visbeidzot, “slimības pabalstu shēma” nodrošina algu kompensāciju privātā sektora darbiniekiem un pašnodarbinātām personām, ar nosacījumu, ka viņi ir vai nu klasificēti kā neaizsargātas personas saskaņā ar Veselības ministrijas publicētu sarakstu, iestādes viņus ir ievietojušas karantīnā, vai viņi ir inficēti ar Covid-19.
            
            
               (13)Kipra atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Kipra ir sniegusi Komisijai attiecīgus pierādījumus, ka sākot ar 2020. gada 1. februāri faktiskie un plānotie publiskie izdevumi ir palielinājušies par 479 070 000 EUR saistībā ar palielinātu summu, kas tieši saistīta ar īpašo atvaļinājuma shēmu vecākiem, shēmām, ar kurām atbalsta uzņēmumus attiecīgi daļējai un pilnīgai to darbības apturēšanai, īpašo shēmu pašnodarbinātām personām, īpašo shēmu viesnīcu vienībām un tūristu mītnēm, īpašo shēmu tādu uzņēmumu atbalstam, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana, īpašo shēmu tādu uzņēmumu atbalstam, kas veic īpašas iepriekš noteiktas darbības, un subsidēšanas shēmu ļoti maziem un maziem uzņēmumiem un pašnodarbinātām personām. Tas ir pēkšņs un būtisks pieaugums, jo šie jaunie pasākumi aptver ievērojamu Kipras uzņēmumu un darbaspēka daļu.
            
            
               (14)Komisija saskaņā ar Regulas (ES) 2020/672 6. pantu ir apspriedusies ar Kipru un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kā arī ar attiecīgo ar veselību saistīto pasākumu ieviešanu Covid-19 uzliesmojuma sakarā, kā minēts 2020. gada 6. augusta pieprasījumā. 
            
            
               (15)Tādēļ būtu jāsniedz finansiāla palīdzība, lai palīdzētu Kiprai novērst Covid-19 uzliesmojuma izraisīto smago ekonomisko traucējumu sociālekonomiskās sekas.
            
            
               (16)Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar LESD 107. un 108. pantu. Tas neatbrīvo dalībvalstis no prasības saskaņā ar LESD 108. pantu ziņot Komisijai par potenciālajiem valsts atbalsta gadījumiem.
            
            
               (17)Kiprai būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Kipra ir izpildījusi minētos izdevumus.
            
            
               (18)Lēmums par finansiālās palīdzības sniegšanu ir pieņemts, ņemot vērā Kipras esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Kipra atbilst Regulas (ES) 2020/672 3. pantā izklāstītajiem nosacījumiem.  
            
            
               2. pants
            
            
               1.Savienība piešķir Kiprai aizdevumu, kura maksimālais apjoms ir 479 070 000 EUR. Maksimālais vidējais aizdevuma atmaksas termiņš ir 15 gadi.
            
            
               2.Ar šo lēmumu piešķirtās finansiālās palīdzības pieejamības periods ir 18 mēneši, sākot no pirmās dienas pēc šā lēmuma stāšanās spēkā. 
            
            
               3.Komisija piešķir Savienības finansiālo palīdzību Kiprai ne vairāk kā astoņās daļās. Vienu daļu var izmaksāt vienā vai vairākos maksājumos. Pirmās daļas maksājumu dzēšanas termiņi var būt ilgāki nekā maksimālais vidējais dzēšanas termiņš, kas minēts 1. punktā. Šādos gadījumos turpmāko maksājumu dzēšanas termiņus nosaka tā, lai maksimālais vidējais dzēšanas termiņš, kas minēts 1. punktā, ir ievērots, tiklīdz visas daļas ir izmaksātas. 
            
            
               4.Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā.
            
            
               5.Kipra sedz Savienības finansējuma izmaksas, kas minētas Regulas (ES) 2020/672 4. pantā, par katru daļu un visas Savienības maksas, izmaksas un izdevumus, kas izriet no finansējuma. 
            
            
               6.Komisija lemj par daļu apmēru un izmaksāšanu, kā arī par maksājumu apmēru. 
            
            
               3. pants 
            
            
               Kipra var finansēt šādus pasākumus:
            
         
         
            
               a)īpašā atvaļinājuma shēma vecākiem, kā paredzēts Likumā 27(I)/2020, Reglamentējošajos administratīvajos aktos 127/148/151/184/192/212/213/235/2020;
            
            
               b)shēmas, kas atbalsta uzņēmumus daļējai un pilnīgai darbības apturēšanai, kā paredzēts Likumā 27(I)/2020, Reglamentējošajos administratīvajos aktos 131/148/151/188/212/213/239/2020 un 151/187/212/213/238/243/273/2020; 
            
            
               c)īpašā atvaļinājuma shēma pašnodarbinātām personām, kā paredzēts Likumā 27(I)/2020, Reglamentējošajos administratīvajos aktos 129/148/151/186/213/237/322/2020);
            
            
               d)īpašā shēma viesnīcu vienībām un tūristu mītnēm, kā paredzēts Likumā 27(I)/2020, Reglamentējošajos administratīvajos aktos 269/317/2020; 
            
            
               e)īpašā shēma, lai atbalstītu uzņēmumus, kas saistīti ar tūrisma nozari vai ko ietekmē tūrisms, vai kas saistīti ar uzņēmumiem, uz kuriem attiecas obligāta pilnīga apturēšana, kā paredzēts Likumā 27(I)/2020, Reglamentējošajos administratīvajos aktos 270/318/2020; 
            
            
               f)īpašā shēma tādu uzņēmumu atbalstam, kuri veic īpašas iepriekš noteiktas darbības, kā paredzēts Likumā 27(I)/2020, Reglamentējošajos administratīvajos aktos 272/320/2020; 
            
            
               g)subsidēšanas shēma ļoti maziem un maziem uzņēmumiem un pašnodarbinātām personām, kā paredzēts Papildu budžetā, Valsts atbalsta pasākumu pagaidu satvarā ekonomikas atbalstam pašreizējā Covid-19 situācijā, attiecībā uz izdevumu daļu, kas saistīta ar atbalstu pašnodarbinātām personām un vienas personas uzņēmumiem; 
            
            
               h)slimības pabalsta shēma, kā paredzēts Likumā 27(I)/2020, Reglamentējošajos administratīvajos aktos 128/148/151/185/212/236/2020.
            
            
               4. pants
            
            
               Kipra informē Komisiju līdz [DATUMS: 6 mēneši pēc šā lēmuma publicēšanas dienas] un pēc tam ik pēc 6 mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.
            
            
               5. pants
            
            
               Šis lēmums ir adresēts Kipras Republikai.
            
            
               6. pants
            
            
               Šo lēmumu publicē Eiropas Savienības Oficiālajā Vēstnesī. 
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.